કોર્પોરેટ પરિણામોની ત્રીજા ત્રિમાસિકની સીઝનની ઈન્ફોસીસના પરિણામથી અપેક્ષાથી સારી શરૃઆત થઈ છે, છતાં આગામી સપ્તાહમાં વધુ કંપનીઓના જાહેર થનારા પરિણામો અને નવેમ્બર ૨૦૧૪ મહિનાના ઔદ્યોગિક ઉત્પાદન વૃદ્વિના ૧૨,જાન્યુઆરી ૨૦૧૫ના જાહેર થનારા આંક અને ડિસેમ્બર ૨૦૧૪ મહિનાનો કન્ઝયુમર પ્રાઈસ ઈન્ડેક્સ-ફુગાવાનો જાહેર થનારા આંક તેમ જ બુધવાર ૧૪,જાન્યુઆરી ૨૦૧૫ના જાહેર થનારા હોલસેલ પ્રાઈસ ઈન્ડેકસ-ડબલ્યુપીઆઈ ફુગાવાના આંક બજારના ટ્રેન્ડ માટે મહત્વના બની રહેશે. ઓકટોબર ૨૦૧૪ મહિનાનો ઔદ્યોગિક ઉત્પાદન વૃદ્વિના નેગેટીવ ૪.૨ ટકા જાહેર થયેલા આંકે આશ્ચર્ય સર્જયું હતું. જેથી નવેમ્બર મહિનામાં પણ ઉત્પાદન વૃદ્વિનો આંક નબળો આવવાના સંજોગોમાં બજારમાં ઈન્ડેક્સ બેઝડ અફડાતફડી વધવાની શકયતા રહેશે. જે સેન્સેક્સને ૨૭૮૧૧ થી ૨૬૯૧૧ વચ્ચે અને નિફટી સ્પોટને ૮૩૮૮ થી ૮૧૧૧ વચ્ચે અથડાવશે. કોર્પોરેટ પરિણામોમાં આગામી સપ્તાહમાં મંગળવારે ઈન્ડસઈન્ડ બેંક, બુધવારે યશ બેંક, ગુરૃવારે ટીસીએસ અને બજાજ ઓટોના પરિણામો અને શુક્રવારે એકસીસ બેંક અને વિપ્રોના ત્રિમાસિક પરિણામો પર નજર રહેશે.